Inte riunion plenarie dai 24 di Març il Parlament european al à votât un rapuart sul plurilinguisim diviers di chel fat bon cualchi zornade prime dal Comitât parlamentâr pe culture e pe educazion. Cun di fat, il test jessût dal Comitât, là che i popolârs a àn la maiorance, al proponeve dai pas indaûr rispiet ai indreçaments di politiche linguistiche rivâts fin cumò des autoritâts comunitariis, massime in teme di tutele e di promozion des lenghis minoritariis. In rispueste a chest document, un grup trasversâl di parlamentârs europeans, cul jutori dal EBLUL e di cierts guviers autonomics, al à metût jù un rapuart diferent che al poie i sfuarçs di promozion des lenghis minorizadis de Europe. Al moment dal vôt, la maiorance dai parlamentârs, tra di lôr ancje un trop di popolârs (tant che chei ongjarês), al à duncje poiât chest secont rapuart. Cun dut che la Comission europeane e ves za fate buine la linie plui a pro des lenghis minorizadis, il vôt dal Parlament al à dimostrât che su chest teme, a nivel comunitari, al è aromai dificil fâ dai pas indaûr.
Chest nol vûl dî, però, che dut al ledi ben. Cun di fat, cualchi zornade indaûr intal Parlament european al è stât presentât un studi che al denuncie cemût che tai ultins agns a sedin stâts masse pôcs i pas indenant fats par meti in vore, intai diviers stâts de Union, i indreçaments de Cjarte europeane pes lenghis regjonâls o minoritariis. Ancje il plan di azion comunitari sul plurilinguisim pai agns 2004 – 2006 nol è lât masse ben, viodût che si calcole che a sedin stâts otignûts dome il 30% dai obietîfs programâts.
Font: Eurolang, 23 e 24/03/09; Nationalia, 20/03/09
fur_Latn fur_Latn sot_Latn